b'\n_START_ARTICLE_\nRolf Nykmark\n_START_SECTION_\nUtdannelse og karriere\n_START_PARAGRAPH_\nRolf Nykmark er utdannet ved Norges musikkh\xc3\xb8gskole, \xc3\x98stlandets Musikkonservatorium og ved \xc3\x98stermalms operaskole i Stockholm. Der studerte han blant annet med Olav Eriksen, Oskar Raaum, Marit Isene, Robert Levin, Margareta Bergstr\xc3\xb6m, Birgit Nilsson , Karl Heinz Pinhammer og Kerstin Meyer. Han utf\xc3\xb8rte ogs\xc3\xa5 operastudier i Wien med professor Kammers\xc3\xa4ngerin Sena Jurinac. Rolf Nykmark har ved siden av dette studert kor- og orkesterdireksjon p\xc3\xa5 Norges musikkh\xc3\xb8gskole med blant annet Tor Skauge, Terje Kvam, Arnulv Hegstad og privatstudering med orkesterdirigenten Per Dreier._NEWLINE_Nykmark debuterte som konsertsanger i 1982 i Haag, under Hollandfestivalen med The Haague Philharmonic, med en framf\xc3\xb8ring av Peer Gynt-musikken til Edvard Grieg. Han hadde sin operadebut i Oslo, 1987 og  romanse-/liederdebut i Universitetets Aula i 1988. Han har medvirket i operaoppsett og solistkonserter i Norge, Sverige, Danmark, Tyskland (Hamburg), \xc3\x98sterrike (Wien), England (Thaxted Festival), Italia (Firenze) og USA (bl.a Chicago og Minneapolis). I 2000 avholdt Nykmark flere konserter i Japan, bl.a. \xc2\xabDen Bergtekne\xc2\xbb av Grieg med The Nordic Ensemble of Japan i Suntory Hall i Tokyo. Nykmark har ogs\xc3\xa5 medvirket som solist under flere konserter og operaoppsetninger i Bergen og Oslo sammen med Bergen Operakor, Vest Norges Opera og p\xc3\xa5 Troldhaugen, Edvard og Nina Griegs hjem. Rolf Nykmark startet den profesjonelle vokalkvartetten Grieg Solo Singers i 2010._NEWLINE_Nykmark har ved siden av dette flere CD-innspillinger med, blant andre, Wolfgang Plagge og Audun Kayser. I 2004 kom albumet Nordic Songs med verker av Grieg og Gustaf Nordqvist (1886\xe2\x80\x931949). Denne platen tar for seg, i utvalg og som f\xc3\xb8rsteinnspilling, 16 av Nordqvists n\xc3\xa6rmere 200 solosanger.\n_START_SECTION_\nDirigent\n_START_PARAGRAPH_\nNykmark arbeider ogs\xc3\xa5 med kor og orkester i framf\xc3\xb8ring av kirkemusikalske verker i inn- og utland. I dag er han dirigent for Nordl\xc3\xa6ndingernes Forenings Kor og Lier Kammerkor. Tidligere har han dirigert Oslo H\xc3\xa5ndverker Sangforening, Bryn Korforening, Handelsstandens Sangforening, Songlaget i BUL, Oslo Opera og Oratoriekor, Oslo Filharmoniske Kor (vikar) og C\xc3\xa6ciliaforeningen (repetit\xc3\xb8r).'